NER รับอานิสงส์สงครามการค้าหนุนลูกค้าจีนไหลเข้า มั่นใจปี 62 โกยรายได้ 1.35 หมื่นลบ.
NER รับอานิสงส์สงครามการค้าหนุนลูกค้าจีนไหลเข้า มั่นใจปี 62 โกยรายได้ 1.35 หมื่นลบ.
NER รับอานิสงส์สงครามการค้าหนุนลูกค้าจีนไหลเข้า มั่นใจปี 62 โกยรายได้ 1.35 หมื่นลบ.
19 มิ.ย. 2562

นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า บริษัทได้รับการติดต่อจากผู้ผลิตยางล้อรายใหม่จากจีนที่เตรียมย้ายฐานการผลิตเข้ามาในประเทศไทยเพื่อหลีกเลี่ยงผลกระทบจากสงครามการค้าระหว่างสหรัฐและจีน โดยล่าสุดได้ไปเยี่ยมโรงงานในจีนของกลุ่มจงเช่อ รับเบอร์ ที่มีโรงงานยางล้อใน จ.ระยอง คาดว่าจะได้รับออร์เดอร์ในเร็ว ๆ นี้ ซึ่งเป็นสัญญาระยะยาว
นอกจากนั้น กลุ่มจงเช่อ ยังได้แนะนำให้บริษัทได้พบกับกลุ่มซานเจี่ยวของจีนหรือผู้ผลิตยางล้อ Triangle tire ที่มีโรงงานในจีนและเพิ่งเข้าจดทะเบียนในตลาดหุ้นจีน ซึ่งมีความสนใจในสินค้าของบริษัท โดยได้ขอตัวอย่างสินค้าไปตรวจสอบคุณภาพแล้ว คาดว่าจะมีการเจรจาในขั้นตอนต่อไปในอนาคต ดังนั้น ในอนาคตอาจจะทำให้โครงสร้างรายได้ของ NER มีสัดส่วนยอดขายในประเทศเพิ่มขึ้นจากปัจจุบันซึ่งจะส่งผลดีต่อการบริหารจัดการของบริษัท
นอกจากนี้ บริษัทยังมีการเจรจากับกลุ่ม Silun ที่มีโรงงานยางล้อในมณฑลซานตงของจีนและในประเทศเวียดนาม ซึ่งมีความสนใจผลิตภัณฑ์ของบริษัทด้วยเช่นกัน
ขณะเดียวกัน บริษัทยังได้เดินหน้าในโครงการวิจัยและพัฒนาผลิตภัณฑ์ใหม่ร่วมกับสถาบันการศึกษา เช่น มหาวิทยาลัยสงขลานครินทร์ และ มหาวิทยาลัยเชียงใหม่ เพื่อเตรียมพร้อมสำหรับการต่อยอดผลิตภัณฑ์ในอนาคต หลังจากที่โครงการขยายกำลังการผลิตตามแผนงานเดิมแล้วเสร็จในช่วงปี 63 ก็จะเข้าสู่ช่วงของการเรียนรู้ก่อนจะนำไปสู่การวางแผนงานผลิตในขั้นตอนต่อไป
อย่างไรก็ตาม แหล่งข่าวจาก NER เปิดเผยว่า การวิจัยและพัฒนาผลิตภัณฑ์ใหม่คาดว่าจะใช้ระยะเวลาในช่วงปี 63-65 โดยมีโอกาสสูงที่จะนำผลิตภัณฑ์กลุ่มยาง compound ไปต่อยอดผลิตยางล้อมอเตอร์ไซค์ด้วยเทคโนโลยีใหม่ เพราะเป็นตลาดที่ยังเติบโตได้ดี
ด้านนายชูวิทย์ กล่าวถึงความคืบหน้าการก่อสร้างโรงงานผลิตยางแท่ง (STR20) ว่า สิ้นเดือน มิ.ย.นี้จะเริ่มก่อสร้างและจะผลิตได้ในปลายปีนี้ ทำให้ปี 63 กำลังผลิตยางพาราแปรรูปรวมทั้งโรงงานเพิ่มขึ้นเป็น 465,600 ตันต่อปี จากปัจจุบันอยู่ที่ราว 2.3 แสนตันต่อปี ซึ่งนอกจากจะช่วยผลักดันรายได้ให้เติบโตขึ้นแล้ว จาก Econony of Scale ก็จะส่งผลดีต่อกำไรสุทธิของบริษัทด้วย
ประกอบกับ โรงไฟฟ้าไบโอแก๊สของบริษัทกำลังการผลิตรวม 4 เมกะวัตต์ที่อยู่ระหว่างการก่อสร้างเฟสแรกใกล้จะเดินเครื่องจ่ายไฟฟ้าแล้ว จากนั้นจะเริ่มเฟสที่ 2 คาดว่าจะเดินเครื่องต้นปี 63 ซึ่งจะช่วยลดภาระต้นทุนค่าไฟฟ้าภายในโรงงานปีละ 60 ล้านบาท
สำหรับผลประกอบการในปี 62 บริษัทมั่นใจว่ารายได้จะเป็นไปตามเป้าหมายที่ 1.35 หมื่นล้านบาท เพิ่มขึ้นจากระดับ 1 หมื่นล้านบาทในปีที่แล้ว  ตามกำลังการผลิตที่จะเพิ่มเป็น 2.6 แสนตันตั้งแต่ไตรมาส 2/62 จาก 2.1 แสนตันในปี 61
ขณะที่อัตรากำไรคาดว่าจะไม่ต่ำกว่าปีก่อนที่อยู่ในระดับ 4.58% เนื่องจากราคายางดีขึ้นและมีแนวโน้มปรับตัวสูงขึ้นอีก ทำให้บริษัทสามารถทำราคาขายได้ดีขึ้นกว่าเดิม ประกอบกับบริษัทยังได้รับออร์เดอร์จากลูกค้าเพิ่มเข้ามาอย่างต่อเนื่อง เพราะลูกค้าเร่งสั่งของก่อนราคาจะปรับสูงขึ้นไปอีก ซึ่งปัจจุบันบริษัทมีออร์เดอร์รอส่งมอบไปถึง 5-6 เดือนแล้ว
นายชูวิทย์ กล่าวเพิ่มเติมถึงโอกาสที่อุตสาหกรรมยางธรรมชาติจะได้รับผลกระทบจากเทคโนโลยีของยางสังเคราะห์ว่า คุณสมบัติของยางธรรมชาติยังมีเอกลักษณ์เฉพาะตัวที่ยางสังเคราะห์ไม่สามารถเข้ามาทดแทนได้ทั้ง 100% เช่น ความทนทานต่อความร้อนสูงกว่ายางสังเคราะห์ ซึ่งเป็นสิ่งสำคัญในการผลิตยางล้อที่จะเกิดความร้อนของการเสียดสีกันพื้นถนนค่อนข้างสูง จึงยังจำเป็นต้องใช้ยางธรรมชาติเป็นส่วนผสม และเชื่อว่าจะยังไม่เกิดความเปลี่ยนแปลงที่พลิกผันได้ภายในระยะเวลาอันใกล้นี้